U-I-10/12, Up-47/12
Natisni
Opravilna št.:
U-I-10/12, Up-47/12
Datum odločitve:
4. 10. 2013
ECLI:
ECLI:SI:USRS:2013:U.I.10.12
Akt:
Odlok o spremembah in dopolnitvah prostorskih ureditvenih pogojev za območje Občine Trebnje (planske celote 1, 3, 4, 5) (Uradni list RS, št. 59/04)

Ustavna pritožba zoper sklep Vrhovnega sodišča št. I Up 247/2010 z dne 21. 9. 2011
Izrek:
Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih ureditvenih pogojev za območje Občine Trebnje (planske celote 1, 3, 4, 5) (Uradni list RS, št. 59/04) se zavrže.

Ustavna pritožba zoper sklep Vrhovnega sodišča št. I Up 247/2010 z dne 21. 9. 2011 se ne sprejme.
Evidenčni stavek:
Ustavno sodišče ustavne pritožbe ne sprejme v obravnavo, če niso izpolnjeni pogoji iz drugega odstavka 55.b člena Zakona o Ustavnem sodišču. Pobudnik nima pravnega interesa, če ne izkaže, da izpodbijani predpis neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa. 
1.5.51.2.3 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker je zadeva majhnega pomena. 
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.b.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
občinski predpis
Vlagatelj:
Jurij Eržen, Ljubljana
Datum vloge:
17. 1. 2012
Vrsta odločitve:
sklep
Vrsta rešitve:
zavrženje, nesprejem ustavne pritožbe
Dokument:
US30245
Dokument v PDF obliki:
U-I-10-12,Up-47-12.pdf
138 KB
Prenesite datoteko
U-I-10/12-8
Up-47/12-8
4.
10. 2013
SKLEP
Ustavno sodišče je v postopkih za preizkus pobude in ustavne pritožbe Jurija Eržena, Ljubljana, na seji 4. oktobra 2013
sklenilo:
1. Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih ureditvenih pogojev za območje Občine Trebnje (planske celote 1, 3, 4, 5) (Uradni list RS, št. 59/04) se zavrže.
2. Ustavna pritožba zoper sklep Vrhovnega sodišča št. I Up 247/2010 z dne 21. 9. 2011 se ne sprejme.
OBRAZLOŽITEV
1. Pritožnik izpodbija sklep Vrhovnega sodišča, s katerim je bila zavrnjena pritožba zoper sklep Upravnega sodišča, ki je zavrglo tožbo, vloženo po 4. členu Zakona o upravnem sporu (Uradni list RS, št. 105/06, 62/10 in 109/12 – ZUS-1), ker procesne predpostavke za vložitev tožbe po tej zakonski določbi niso bile izpolnjene. Hkrati z ustavno pritožbo vlaga pobudo za začetek postopka za oceno ustavnosti in zakonitosti Odloka o spremembah in dopolnitvah prostorskih ureditvenih pogojev za območje Občine Trebnje (planske celote 1, 3, 4, 5) (v nadaljevanju Odlok o PUP) v delu, ki se nanaša na kulturno dediščino. Zatrjuje neskladje s 14., 33. in 69. členom Ustave.
2. Ustavno sodišče ustavne pritožbe ni sprejelo v obravnavo, ker niso izpolnjeni pogoji iz drugega odstavka 55.b člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS (2. točka izreka).
3. Pobudo za začetek postopka za oceno ustavnosti oziroma zakonitosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena ZUstS je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Izpodbijani predpis ne učinkuje neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Pravnega interesa pobudnik ne izkazuje z ustavno pritožbo zoper sklep o zavrnitvi pritožbe. Ta sklep namreč ni bil izdan na podlagi predpisa, izpodbijanega z obravnavano pobudo. Zato je Ustavno sodišče njegovo pobudo za začetek postopka za oceno ustavnosti in zakonitosti Odloka o PUP zavrglo (1. točka izreka).
5. Ustavno sodišče je sprejelo ta sklep na podlagi tretjega odstavka 25. člena in drugega odstavka 55.b člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik